Christian Colbjørnsen
Store norske leksikon,Historie,Norsk og nordisk historie,Norges historie,Norges historie fra 1660 til 1814
Christian Colbjørnsen var en dansk-norsk jurist. Han var høyesterettsadvokat fra 1773 og kammeradvokat fra 1780. Sammen med Christian Reventlow har han hovedæren for forordningen av 1788 om opphevelsen av stavnsbåndet.
Colbjørnsen etterfulgte Henrik Stampe som generalprokurør i Kancelliet 1788, og utarbeidet og motiverte de fleste av Kancelliets lover og forordninger i 1790-årene, blant annet reskriptet av 1790 om trykkefrihetens grenser, forordningen av 1793 om forbedringer i fengselsvesenet og andre forordninger, særlig innenfor prosess- og strafferett. Hele hans virksomhet var preget av hans faste overbevisning om at det innenfor det opplyste eneveldets ramme var mulig å gjennomføre reformer som sikret en større individuell frihet.Colbjørnsens popularitet dalte sterkt da han ble tillagt ansvaret for den reaksjonære forordningen av 1799 om trykkefrihetens grenser. Det er mulig at dette var årsaken til at han ble forbigått ved utnevnelsen til president i Kancelliet, og en tid etter måtte oppgi sin stilling som generalprokurør. Fra 1804 til sin død var han justitiarius i Høyesterett.Christian Colbjørnsen var bror av Jacob Edvard og Edvard R. Colbjørnsen. Les mer i Store norske leksikon Christian Colbjørnsen i Norsk biografisk leksikon Norge under dansk styre opplyst enevelde Litteratur Erslew, Thomas Hansen: Almindeligt Forfatter-Lexicon [...], B. 1, 1843, 303-4 Sandvik, Gudmund: "Christian Colbjørnsen - den siste justitiarius i Danmarks og Norges højesteret" i Tidsskrift for rettsvitenskap 115 (2002), 616-73